ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0992/98

υποβολή: Iñigo Méndez de Vigo (PPE) προς το Συμβούλιο

(31 Μαρτίου 1998)

Θέμα: Χημικό οπλοστάσιο στη Βαλτική

Η ύπαρξη ενός ολόκληρου χημικού οπλοστασίου ποντισμένου στα ύδατα της Βαλτικής Θάλασσας είναι πλέον γεγονός και υπάρχει κίνδυνος να προκληθεί μία τεράστια καταστροφή με οικολογικές, οικονομικές και ανθρώπινες διαστάσεις. Πρόκειται για 302.000 τόννους "αερίου μουστάρδας" και άλλων τοξικών ουσιών που αποτελούσαν τον κύριο όγκο του χημικού οπλοστασίου της Γερμανίας κατά τη διάρκεια του ΙΙ Παγκοσμίου Πολέμου. Από το υλικό αυτό οι Σοβιετικοί πόντισαν στη θάλασσα μέσα σε μεταλλικά δοχεία και βαρέλια περί τις 35.000 τόννους. Η υπόλοιπη ποσότητα φορτώθηκε από τους αμερικανούς και βρετανούς σε παλαιά σκάφη, τα οποία εν συνεχεία εβύθισαν στη Βαλτική. Επιπλέον πρέπει να ληφθεί υπόψη ότι στα χημικά αυτά περιλαμβάνονται και πικρίτες, ουσίες άκρως εκρηκτικές, πράγμα που αυξάνει τον επαπειλούμενο κίνδυνο. Ενόψει αυτής της κατάστασης, η Ρωσία κατέστησε γνωστό ότι προσφέρει όχι μόνο εμπειρογνώμονες και τεχνολογία αλλά και ένα πρόγραμμα διεθνούς συνεργασίας με το οποίο, όπως διαβεβαιώνει, ότι θα καταστεί δυνατή η αντιμετώπιση του προβλήματος εντός τετραετίας.

Έχει επίγνωση το Συμβούλιο της σοβαρότητας αυτής της κατάστασης; Τι σκέπτεται να πράξει για την αντιμετώπιση των προβλημάτων που συνδέονται με τα ποντισμένα στη Βαλτική χημικά όπλα; Προτίθεται να ανταποκριθεί στην προσφορά της Ρωσίας για την υλοποίηση μιας από κοινού δράσης με την εν λόγω χώρα;

Απάντηση

(24 Σεπτεμβρίου 1998)

Το Συμβούλιο έχει γνώση του προβλήματος των χημικών όπλων που ποντίσθηκαν στις θάλασσες μετά τον δεύτερο παγκόσμιο πόλεμο, αλλά δεν ετέθη ποτέ στα πλαίσιά του το ζήτημα του χημικού οπλοστασίου στη Βαλτική θάλασσα. Ωστόσο, το ζήτημα αυτό εξετάσθηκε στα πλαίσια της Σύμβασης του Ελσίνκι, της οποίας είναι συμβαλλόμενο μέρος η Ευρωπαϊκή Κοινότητα.

Μετά από εμπεριστατωμένη εξέταση του θέματος, η Επιτροπή του Ελσίνκι αποφάσισε ότι αποτελούσε σαφώς μικρότερο κίνδυνο να αφεθούν επί τόπου τα εν λόγω χημικά όπλα παρά να γίνει ενδεχομένως προσπάθεια ανάκτησης για την οποία θα χρησιμοποιηθούν οι διαθέσιμες την στιγμή αυτή τεχνικές.

Η Ρωσική Ομοσπονδία, από την πλευρά της, δεν παρουσίασε έγγραφα όπου να εκτίθεται η ανάλυσή της για τον κίνδυνο που συνεπάγεται αυτή η κατάσταση και δεν διευκρίνισε το περιεχόμενο των προτάσεών της.
ΓΡΑΠΤΗ ΕΡΩΤΗΣΗ E-0996/98

υποβολή: María Sornosa Martínez (GUE/NGL) προς την Επιτροπή

(2 Απριλίου 1998)

Θέμα: Τοξικότητα των παιγνιδιών από πολυβινυλοχλωρίδιο (PVC)

Η Ευρωπαϊκή Ένωση επιβεβαίωσε προσφάτως τον τοξικό κίνδυνο που συνιστούν τα παιγνίδια που είναι κατασκευασμένα από μαλακό πολυβινυλοχλωρίδιο. Η Επιτροπή για την Τοξικότητα, την Οικοτοξικότητα και το Περιβάλλον της Ευρωπαϊκής Ένωσης αναγνώρισε όντως τους κινδύνους που συνεπάγεται η επαφή των παιδιών με τις τρεις πλαστικοποιητικές ουσίες που περιέχονται σε παιγνίδια, δηλαδή τα φθαλικά DINP, DEHP και DNOP, δοθέντος ότι οι αντίστοιχες τιμές τοξικότητας πλησιάζουν τα ανώτατα επιτρεπτά όρια.Τούτο είναι σύμφωνο με τα πορίσματα της μελέτης που εκπόνησε η Greenpeace για τα παιγνίδια από PVC.

Λαμβάνοντας υπόψη την ανωτέρω επιβεβαίωση, ότι τα παιγνίδια από PVC είναι μια άμεση πηγή χημικών τοξικών ουσιών που μπορεί να εισέλθουν στον οργανισμό των παιδιών,

1. Ποια μέτρα σκέπτεται να λάβει η Επιτροπή επί του προκειμένου;

2. Τάσσεται η Επιτροπή υπέρ της θεσπίσεως χαμηλότερων επιπέδων σε ό,τι αφορά τα προσθετικά και τις τοξικές ουσίες;

Εάν όχι,

3. Προτίθεται η Επιτροπή να προχωρήσει στην απαγόρευση των παιγνιδιών από PVC και να προωθήσει εναλλακτικές μεθόδους που δεν απαιτούν τη χρησιμοποίηση πλαστικοποιητικών ουσιών;
ΓΡΑΠΤΗ ΕΡΩΤΗΣΗ E-1926/98

υποβολή: Armelle Guinebertière (UPE) προς την Επιτροπή

(18 Ιουνίου 1998)

Θέμα: Συνοδευτικά μέτρα στο πλαίσιο της κατάργησης του τομέα πώλησης αφορολογήτων

Η απόφαση για την κατάργηση στις 30 Ιουνίου 1999 του τομέα πώλησης αφορολογήτων (Οδηγία 91/680 ΕΟΚ)(1) επιβεβαιώθηκε με την άρνηση του Συμβουλίου ECOFIN της 18ης Μαΐου 1998 να αποδεχθεί το αίτημα της Ιρλανδίας για την εκπόνηση μελέτης επιπτώσεων, την οποία υπεσχέθη ο Επίτροπος Scrivener στους βουλευτές του Ευρωπαϊκού Κοινοβουλίου το 1992.

Το γεγονός ότι παρόμοια απόφαση δημιουργεί προβληματισμό, τη στιγμή που η φορολογική εναρμόνιση έχει μόλις αρχίσει στα κράτη μέλη της ΕΕ, δια μείζονα λόγο μπορεί να διερωτάται σχετικά με το ποιά θα είναι τα εθνικά και ευρωπαϊκά όργανα που θα πρέπει να υποστηρίξουν την αναδιάρθρωση των καταστημάτων αφορολογήτων.

Παρακαλώ την Επιτροπή να αποσαφηνίσει τη θέση της: ποιά μέσα σκοπεύει να χρησιμοποιήσει και βάσει της πραγματογνωμοσύνης ποίων οργάνων, ώστε να υποστηριχθεί η προσαρμογή του τομέα των αφορολογήτων;

Απάντηση του κ. Monti εξ ονόματος της Επιτροπής

(17 Ιουλίου 1998)

Η Επιτροπή υπενθυμίζει στο Αξιότιμο Μέλος ότι τα κράτη μέλη θα αναλύσουν στις 30 Ιουνίου 1999 τις συνέπειες της κατάργησης του τομέα πώλησης αφορολογήτων ειδών την οποία αποφάσισε ομόφωνα το Συμβούλιο το 1991. Οφείλουν επίσης να λάβουν, αν χρειαστεί, τα μέτρα στήριξης που θα κρίνουν αναγκαία.

Διευκρινίζει ότι στις 19 Μαΐου 1998 δεσμεύτηκε απέναντι στο συμβούλιο ECOFIN να παρουσιάσει σ' ένα έγγραφο εργασίας τα μέσα στα οποία θα μπορούν να προσφύγουν τα κράτη μέλη προκειμένου να ξεπεράσουν τυχόν δυσχέρειες.

Η σύνταξη του εγγράφου αυτού, όπου αναφέρονται οι υπάρχοντες σε κοινοτικό επίπεδο μηχανισμοί έχει ήδη αρχίσει. Το Ευρωπαϊκό Κοινοβούλιο θα τηρείται, βεβαίως, ενήμερο για τις εξελίξεις.

(1) ΕΕ L 376, 31.12.1991. σελ. 1.
ΓΡΑΠΤΗ ΕΡΩΤΗΣΗ E-1903/98

υποβολή: Anne McIntosh (PPE) προς την Επιτροπή

(16 Ιουνίου 1998)

Θέμα: Κοινή Αλιευτική Πολιτική

Μπορεί η Επιτροπή να επιβεβαιώσει ότι η Φινλανδία, η Σουηδία, η Πορτογαλία και η Ισπανία θα έχουν δικαίωμα απεριόριστης πρόσβασης στη Βόρειο Θάλασσα μετά το 2002;

Απάντηση της κ. Bonino εξ ονόματος της Επιτροπής

(17 Ιουλίου 1998)

Δυνάμει των πράξεων προσχώρησης του 1985 και 1994, το μεταβατικό καθεστώς σχετικά με την πρόσβαση στα ύδατα και στους πόρους των σκαφών της Ισπανίας, της Πορτογαλίας, της Σουηδίας και της Φινλανδίας πρόκειται να λήξει στις 31 Δεκεμβρίου 2002 το αργότερο.

Αν δεν ληφθεί απόφαση του Συμβουλίου μέχρι το 2002, θα εφαρμοστεί το κοινοτικό κεκτημένο έτσι όπως τούτο υπάρχει σήμερα, δηλαδή ελεύθερη πρόσβαση στα ύδατα της Βόρειας Θόλασσας χωρίς διακρίσεις για όλους τους στόλους των κρατών μελών. Η πρόσβαση στους πόρους θα γίνεται κατ' εφαρμογή της αρχής της σχετικής σταθερότητας όσον αφορά τα ρυθμιζόμενα είδη και ελεύθερα όσον αφορά τα είδη τα οποία δεν αποτελούν αντικείμενο ρύθμισης.

Πρέπει, πάντως, να τονισθεί ότι ουσιαστικά δεν θα υπάρχουν είδη που να μην αποτελούν αντικείμενο ρύθμισης στη Βόρεια Θάλασσα μετά το 2002.
ΓΡΑΠΤΗ ΕΡΩΤΗΣΗ E-2028/98

υποβολή: Panayotis Lambrias (PPE) προς την Επιτροπή

(7 Ιουλίου 1998)

Θέμα: Ανησυχία των γονέων του Ευρωπαïκού Σχολείου του UCCLE για την κατανάλωση επικίνδυνων τοξικών ουσιών και αλκοόλ μέσα στο σχολείο

Στη γενική συνέλευση γονέων του Ευρωπαϊκού Σχολείου του Uccle στις 12 Φεβρουαρίου 1998, οι γονείς εξέφρασαν τη βαθειά τους ανησυχία για την αυξανόμενη κατανάλωση απαγορευμένων τοξικών ουσιών, αλκοόλ και καπνού από τους μαθητές μέσα στο χώρο του σχολείου. Παράλληλα εξέφρασαν την έκπληξή τους για την έντονη χαλάρωση της πειθαρχίας καθώς και την αντίθεσή τους στην απόφαση του σχολείου να σταματήσει την ενημέρωση των μαθητών σχετικά με τους κινδύνους που συνεπάγεται η χρήση ναρκωτικών. Δήλωσαν δε, παράλληλα, την απόφασή τους να συνεργασθούν με το σχολείο στην προσπάθεια για ενημέρωση και προστασία των μαθητών.

Ερωτάται η Επιτροπή αν προτίθεται να προβεί σε συστάσεις προς το ανώτατο Συμβούλιο των Ευρωπαϊκών Σχολείων και σε λήψη μέτρων ώστε να εξασφαλισθεί:

1. η σωστή και συνεχής ενημέρωση των μαθητών του Ευρωπαϊκού Σχολείου του Uccle για τους κινδύνους από τη χρήση ναρκωτικών ουσιών,

2. η λήψη μέτρων για τον έλεγχο και την άμεση παύση κατανάλωσης επικίνδυνων τοξικών ουσιών και αλκοόλ μέσα στο σχολείο του Uccle.

Απάντηση του κ. Liikanen εξ ονόματος της Επιτροπής

(5 Αυγούστου 1998)

Το Ευρωπαϊκό Σχολείο Βρυξελλών Ι (Uccle) εφαρμόζει αποτελεσματική πολιτική ενημέρωσης των μαθητών για τους κινδύνους της κατανάλωσης μαλακών ναρκωτικών. Από διετίας, υπό την καθοδήγηση διεθνούς εμπειρογνώμονα, ομάδα καθηγητών σε συνεργασία με τους γονείς των μαθητών έχει καταρτίσει πρόγραμμα σχετικά με τον εθισμό στα ναρκωτικά. Ορισμένα επιστημονικά μαθήματα, καθώς και μαθήματα ηθικής οργανώθηκαν για τον σκοπό αυτό. Υπό την αιγίδα της ομάδας, σε κάθε γλωσσικό τμήμα υπάρχει ένας συντονιστής για το πρόγραμμα σχετικά με τα ναρκωτικά. Δυο ημερίδες αφιερώθηκαν φέτος στο πρόβλημα αυτό.

Όσον αφορά τις ενέργειες που έχουν αναληφθεί κατά της κατανάλωσης ναρκωτικών και αλκοόλ, το σχολείο ασκεί τακτική και πραγματική επιτήρηση, τόσο των μαθητών όσο και του χώρου, παρά τις δυσκολίες που αντιπροσωπεύει ένα σύνολο 3.500 μαθητών. Το σχολείο επέβαλε αυστηρές ποινές σε όσους δεν τήρησαν τους κανόνες και η πολιτική του σχετικά, είναι γνωστή από μαθητές και γονείς.

Η Επιτροπή, εκπρόσωπος της οποίας συμμετέχει στο διοικητικό συμβούλιο του Ευρωπαϊκού Σχολείου Βρυξελλών Ι (Uccle), βρίσκεται διαρκώς σε επαγρύπνηση, συνεργαζόμενη με τον εκπρόσωπο του ανώτερου συμβουλίου ευρωπαϊκών σχολείων, τη διεύθυνση του σχολείου, τους εκπροσώπους του διδακτικού προσωπικού των γονέων των μαθητών και των ίδιων των μαθητών, για την αντιμετώπιση του προβλήματος το οποίο έθεσε το Αξιότιμο Μέλος του Κοινοβουλίου. Κατά το τελευταίο διοικητικό συμβούλιο του σχολείου, στις 25 Μαΐου 1998, διεξήχθη μακρά συζήτηση μεταξύ των ενδιαφερομένων, σχετικά με το θέμα αυτό.

Με απόφαση του ανώτερου συμβουλίου, εγγράφονται κάθε χρόνο πιστώσεις στον προϋπολογισμό κάθε σχολείου για τη χρηματοδότηση ενημερωτικών εκστρατειών σχετικά με τις τοξικές ουσίες και τους κινδύνους εθισμού σε αυτές.
ΓΡΑΠΤΗ ΕΡΩΤΗΣΗ P-2186/98

υποβολή: Marie-Noëlle Lienemann (PSE) προς την Επιτροπή

(7 Ιουλίου 1998)

Θέμα: Εφαρμογή της οδηγίας για τα άγρια πτηνά

Ποιές επαφές και τι είδους διάλογο σκοπεύει να ξεκινήσει η Επιτροπή τόσο με τις οργανώσεις κυνηγών, προστασίας της φύσης όσο και με τα πλέον ενδιαφερόμενα κράτη μέλη προκειμένου να αναζητηθεί μια συμβιβαστική οδός περισσότερο αποδεκτή από όλους για να διασαφηνισθεί ή να τροποποιηθεί η οδηγία 79/409/ΕΟΚ(1) για τα άγρια πτηνά προκειμένου να εξασφαλισθούν παράλληλα η προστασία των αποδημητικών πτηνών αλλά και τα ιστορικά δικαιώματα για το κυνήγι, δραστηριότητα της οποίας η νομιμότητα αναγνωρίζεται από την Επιτροπή;

Θεωρώ ότι δεν θα ήταν θετικό η Ευρωπαϊκή Ένωση να αποδειχθεί ανίκανη στο να εξεύρει μια ισόρροπη και κατόπιν διαπραγματεύσεων λύση, όταν μάλιστα η Ευρώπη δεν φαίνεται πάντοτε να είναι σε θέση να εγγυηθεί τα θεμελιώδη δικαιώματα των πολιτών σε άλλα βασικά θέματα (εργασία παιδιών, κοινωνικές εγγυήσεις...).

Απάντηση της κας Bjerregaard εξ ονόματος της Επιτροπής

(30 Ιουλίου 1998)

Η Επιτροπή έχει υποβάλει στο Συμβούλιο πρόταση οδηγίας(2) με σκοπό την εξεύρεση λύσης ως προς τον οριστικό καθορισμό των ημερομηνιών λήξης της περιόδου κυνηγιού των αποδημητικών πτηνών.

Δεδομένου ότι η πρότασή της δεν συγκέντρωσε ειδική πλειοψηφία, η Επιτροπή εξακολούθησε να έχει άτυπες επαφές με τις οργανώσεις κυνηγών, τις οργανώσεις προστασίας της φύσης και τα ενδιαφερόμενα κράτη μέλη προκειμένου να βρεθούν λύσεις οι οποίες να συμβάλουν στη συγκέντρωση ειδικής πλειοψηφίας στο πλαίσιο του Συμβουλίου σχετικά με πρόταση που να εξασφαλίζει τη διατήρηση των αποδημητικών πτηνών.

Η οδηγία 79/409/ΕΟΚ του Συμβουλίου της 2 Απριλίου 1979 περί της διατηρήσεως των αγρίων πτηνών(3) έγινε ομόφωνα δεκτή από το Συμβούλιο και υποστηρίχθηκε από το Κοινοβούλιο. Η Επιτροπή, θεματοφύλακας των συνθηκών, οφείλει να εξασφαλίσει την τήρησή της τη στιγμή μάλιστα που υπάρχει ευρεία συναίνεση ως προς την ανάγκη τήρησης των αρχών στις οποίες βασίζεται η νομοθεσία αυτή. Η συγκεκριμένη αρχή ισχύει για όλες ανεξαιρέτως τις κοινοτικές νομοθετικές διατάξεις που εγκρίνει το Συμβούλιο. Η Επιτροπή βεβαίως παραμένει διαθέσιμη για κάθε χρήσιμη επαφή και είναι διατεθειμένη να μελετήσει κάθε πρόταση ικανή να επιτύχει τον συμβιβασμό των διαφόρων θεμιτών διεκδικήσεων στον υπόψη τομέα.

Πρόκειται για την αρχή του κράτους δικαίου.

(1) ΕΕ L 103, 25.4.1979, σελ. 1.

(2) ΕΕ C 100, 9.4.1994.

(3) ΕΕ L 103, 25.4.1979.
ΓΡΑΠΤΗ ΕΡΩΤΗΣΗ E-1814/98

υποβολή: Cristiana Muscardini (NI) προς την Επιτροπή

(11 Ιουνίου 1998)

Θέμα: Προστασία των μικροαποταμιευτών

Θα γνωρίζει ασφαλώς η Επιτροπή την πρόσφατη Ενιαία Κωδικοποίηση Νόμων που στην Ιταλία, ρυθμίζει τις χρηματοοικονομικές αγορές και αποτελεί καινοτομία όσον αφορά τους κανόνες της "corporate governance". Παρά το γεγονός ότι ορισμένα μέτρα για την προστασία των μικροαποταμιευτών είναι θετικά, δεν νομίζει η Επιτροπή ότι:

1. εφόσον η προστασία αυτή είναι προς αποκλειστικό σχεδόν όφελος των συνεταιρισμένων επενδυτών (ταμεία και ενώσεις υπαλλήλων), δεν εξασφαλίζει στην πραγματικότητα τον μεμονωμένο μικροαποταμιευτή;

2. το γεγονός ότι η δημόσια προσφορά ολικής εξαγοράς είναι υποχρεωτική όταν ένας μέτοχος κατέχει πλέον του 30 % του κεφαλαίου, οδηγεί κατ' ουσίαν σε κατάσταση ελέγχου από τους μεγάλους ομίλους; Πράγματι, στις περισσότερες ιταλικές επιχειρήσεις, υπάρχει πολύ μεγαλύτερη συγκέντρωση τίτλων, ενώ στον μικρό πυρήνα των μεγάλων εταιριών με μεγάλη διασπορά μετοχών (όπως οι δημόσιες επιχειρήσεις που ιδιωτικοποιήθηκαν πρόσφατα), ο κανόνας αυτός φαίνεται να δρα ανασταλτικά σε κάθε προσπάθεια εξασφάλισης μείζονος ελέγχου η οποία συνεπάγεται δαπάνη χιλιάδων δισεκατομμυρίων λιρών εάν ξεπερασθεί το όριο αυτό;

3. αφού δεν έχει ληφθεί υπόψη η κατάσταση των μετόχων λαϊκών τραπεζών και συνεταιριστικών τραπεζών οι οποίες δεν έχουν εισαχθεί στο χρηματιστήριο, οι μέτοχοι αυτοί είναι στο έλεος της τράπεζας όσον αφορά την εκχώρηση των μετοχών τους;

4. με την εισαγωγή του Ευρώ θα πρέπει να εξασφαλιθεί μεγαλύτερη και ουσιαστική προστασία για τους μικροαποταμιευτές που επενδύουν στο χρηματιστήριο;

Απάντηση του κ. Monti εξ ονόματος της Επιτροπής

(31 Ιουλίου 1998)

Η Επιτροπή εκτιμά ότι η κωδικοποίηση "Testo unico delle disposizioni finanziarie" της 24ης Φεβρουαρίου 1998, προβλέπει στον τομέα της "corporate governance" σημαντικές διατάξεις σχετικά με την προστασία των αποταμιευτών γενικά και κατά συνέπεια του μεμονωμένου αποταμιευτή. Πράγματι, οι διατάξεις που σκοπό έχουν να αυξήσουν τη διαφάνεια της διαχείρισης των επιχειρήσεων και να ενισχύσουν την ενημέρωση των μετόχων καθώς και τα δικαιώματα της μειοψηφίας, είναι προς όφελος όλων των ενδιαφερομένων.

Το γεγονός ότι η δημόσια προσφορά ολικής εξαγοράς είναι υποχρεωτική ωφελεί κατά κανόνα τους μετόχους της μειοψηφίας. Η τροποποιημένη πρόταση της οδηγίας σχετικά με τις δημόσιες προσφορές εξαγοράς της 10ης Νοεμβρίου 1997(1) προβλέπει τόσο τη δημόσια προσφορά ολικής εξαγοράς όσο και τη δημόσια προσφορά μερικής εξαγοράς.

Όσον αφορά τις λαϊκές και συνεταιριστικές τράπεζες οι οποίες δεν έχουν εισαχθεί στο χρηματιστήριο, η Επιτροπή εκτιμά ότι η ενιαία κωδικοποίηση νόμων υιοθετήθηκε βάσει κοινοβουλευτικής εξουσιοδότησης και προφανώς δεν θεωρήθηκε απαραίτητο να ληφθούν υπόψη του τα συμφέροντα που ανέφερε το Αξιότιμο Μέλος. Συνεπώς, η τροποποίηση περιορίστηκε μόνο στις εταιρείες που έχουν εισαχθεί στο χρηματιστήριο.

Η εισαγωγή του ευρώ προσφέρει στον επενδυτή τη δυνατότητα να επιλέξει μεταξύ περισσοτέρων εθνικών αγορών χωρίς να υπάρχει συναλλαγματικός κίνδυνος.

(1) COM(97)565 τελικό.
ΓΡΑΠΤΗ ΕΡΩΤΗΣΗ E-1816/98

υποβολή: Florus Wijsenbeek (ELDR) προς την Επιτροπή

(11 Ιουνίου 1998)

Θέμα: Έρευνα για τη χρήση του ταχογράφου

Έχει ενημερωθεί η Επιτροπή για την έρευνα του βρετανικού πανεπιστημίου του Καίμπριτζ σχετικά με το νέο ψηφιακό ταχογράφο, που θα καταστεί υποχρεωτικός για τα νέα οχήματα από 1ης Ιουλίου του έτους 2000 στην Ευρωπαϊκή Ένωση, ότι δηλαδή είναι εύκολο να διαπράξει κανείς με αυτόν το αδίκημα της απάτης;

Ευσταθούν τα στοιχεία που ανακοινώνονται στην μελέτη αυτή, ότι δηλαδή θα είναι δυνατόν να αγοράζονται εύκολα στην μαύρη αγορά κάρτες με τα εκ του νόμου επιτρεπόμενα στοιχεία της πορείας, οι οποίες θα μπορούν να τοποθετούνται εύκολα στη θέση των καρτών όπου θα έχουν αναγραφεί οι παραβάσεις;

Εάν ναι, ποιες πρωτοβουλίες προτίθεται να αναλάβει η Επιτροπή για να μεριμνήσει ώστε να μην είναι δυνατόν να πλαστογραφούνται τα στοιχεία των διαδρομών;

Απάντηση του κ. Kinnock εξ ονόματος Επιτροπής

(24 Ιουλίου 1998)

Η μελέτη στην οποία αναφέρεται το Αξιότιμο Μέλος του Κοινοβουλίου εκπονήθηκε στην βάση της πολιτικής συμφωνίας του Συμβουλίου, της 17ης Ιουνίου 1997. Με τη συμφωνία αυτή θεσπίστηκε ένα γενικό πλαίσιο για ψηφιακό ταχογράφο. Στο στάδιο αυτό δεν είχαν καθοριστεί λεπτομερώς οι τεχνικές προδιαγραφές για τον ψηφιακό ταχογράφο και τα δελτία των οδηγών. Αυτό ισχύει ιδιαίτερα στις σχετικές με την ασφάλεια πτυχές. Κατά συνέπεια, κάθε έκθεση που στηρίζεται στο εν λόγω κείμενο αφεύκτως οδηγεί στο συμπέρασμα ότι οι τεχνικές απαιτήσεις ήταν ανεπαρκείς.

Η μελέτη έχει τις αρετές της, περισσότερο όμως ως ένας χρήσιμος κατάλογος ελέγχου (check-list) για την τρέχουσα εργασία όσον αφορά τον καθορισμό τεχνικών προδιαγραφών, παρά ως έγκαιρη αξιολόγηση ενός συστήματος που τελεί ακόμη υπό επεξεργασίαν.

Εν τω μεταξύ, προχωρά η συνεργασία με την βιομηχανία και με τους εμπειρογνώμονες λογισμικού για τον καθορισμό των τελικών, λεπτομερών τεχνικών προδιαγραφών, ούτως ώστε να εξασφαλιστεί ότι θα είναι δυσκολότερο να παραβιαστεί το ηλεκτρονικό σύστημα ασφαλείας του εξοπλισμού καταγραφής και των δελτίων των οδηγών, και επίσης ότι οι τυχόν απόπειρες λαθροχειριών στο σύστημα θα εντοπίζονται ευκολότερα.
ΓΡΑΠΤΗ ΕΡΩΤΗΣΗ E-2091/98

υποβολή: Roberta Angelilli (NI) προς την Επιτροπή

(10 Ιουλίου 1998)

Θέμα: Αναστολή καταβολής του εφ' άπαξ ποσού TFR (Trattamento di fine rapporto) κατά τη συνταξιοδότηση των αστυνομικών οργάνων διώξεως οικονομικού εγκλήματος (guardie di finanza) στην Ιταλία

Στην Ιταλία, η κυβέρνηση Prodi πάγωσε την καταβολή του εφ' άπαξ ποσού TFR (Trattamento di fine rapporto) στο πλαίσιο του FAF (Fondo di assistenza ai Finanzieri - Ταμείο Αρωγής των αστυνομικών οργάνων διώξεως οικονομικού εγκλήματος). Σε ορισμένες περιπτώσεις, το ποσό αυτό κατεβλήθη μόνο σε μερικούς από τους δικαιούχους μέχρις εξαντλήσεως των διαθέσιμων πιστώσεων ενώ από τους υπόλοιπους αφαιρέθηκε αυθαιρέτως το δικαίωμα εισπράξεώς του.

Παρά το ειδικό διάταγμα περί αναστολής της καταβολής του εν λόγω ποσού το οποίο εξέδωσε το ιταλικό κράτος, επισημαίνονται συχνά περιπτώσεις καταβολής του σε ορισμένους δικαιούχους με αποτέλεσμα να στοιχειοθετούνται σοβαρές διαφορές στη μεταχείριση των πολιτών.

Εν όψει των ανωτέρω, ερωτάται η Επιτροπή:

1. Δεν κρίνει ότι είναι αυθαίρετη η απόφαση της κυβέρνησης Prodi να αναστείλει την καταβολή του TFR το οποίο αποτελεί κεκτημένο δικαίωμα;

2. Δεν θεωρεί ότι η πρακτική αυτή είναι μεροληπτική διότι ευνοεί ορισμένους δικαιούχους οι οποίοι εισπράτουν το εφ' άπαξ ποσό TFR ενώ εξαιρεί τους υπόλοιπους από το ίδιο δικαίωμα;

3. Δεν κρίνει σκόπιμο να παρέμβει ενώπιον των αρμόδιων ιταλικών αρχών απαιτώντας τουλάχιστον ισότητα στη μεταχείριση των πολιτών;

4. Μπορεί να εκφέρει γενική άποψη επί του ανωτέρω ζητήματος;

Απάντηση του κ. Flynn εξ ονόματος της Επιτροπής

(10 Σεπτεμβρίου 1998)

Στην παρούσα κατάσταση, το θέμα της πληρωμής των αποζημιώσεων που οφείλονται στους εργαζόμενους και συνδέονται με τη λήξη ή την καταγγελία μιας σύμβασης ή μιας εργασιακής σχέσης, δεν αποτελεί αντικείμενο κοινοτικής ρύθμισης. Η εθνική νομοθεσία κάθε κράτους μέλους είναι εκείνη που προσδιορίζει τα ποσά και τις διαδικασίες πληρωμής των αποζημιώσεων αυτών.

Κατά συνέπεια της ιταλικής κυβέρνησης σχετικά με τις διαδικασίες εφαρμογής του "Trattamento di Fine Rapporto" ανήκει αποκλειστικά στις εθνικές αρχές και ειδικότερα στα αρμόδια δικαστήρια ενώπιον των οποίων παραπέμπεται κάθε σχετική με τον τομέα αυτό διαμάχη.
ΓΡΑΠΤΗ ΕΡΩΤΗΣΗ E-1460/98

υποβολή: Umberto Bossi (NI) προς την Επιτροπή

(13 Μαΐου 1998)

Θέμα: Εναρμόνιση των ανώτατων επιτρεπόμενων επιπέδων DDT σε ορισμένα αλιευτικά είδη

Στις προηγούμενες ερωτήσεις μου Ρ-0385/97(1) και Ρ-0906/97(2) έθετα το πρόβλημα των επιτρεπόμενων ορίων ρυπαντών (όπως το DDT) που επισημάνθηκαν σε αλιευτικά είδη, καθώς και των ανώτατων επιπέδων που καθορίζονται από τα κράτη μέλη.

Μπορεί η Επιτροπή να αναφέρει εάν έχουν κινηθεί διαδικασίες για την εναρμόνιση των επιτρεπόμενων ορίων στα διάφορα κράτη μέλη;

Μπορεί η Επιτροπή να ενημερώσει τον κατάλογο των κρατών μελών που έχουν ρυθμίσει (και το βαθμό ρύθμισης) τα ανώτατα όρια των παρασιτοκτόνων χλωριούχων οργανικών ενώσεων που επονομάζονται DDT και έχουν επισημανθεί σε ορισμένα αλιευτικά είδη;

Απάντηση του κ. Fischler εξ ονόματος της Επιτροπής

(2 Ιουλίου 1998)

Η κατάσταση στα κράτη μέλη σχετικά με τη νομοθεσία για τα μέγιστα επίπεδα κατάλοιπων παρασιτοκτόνων αναφορικά με το διχλωροδιφαινυλ-τριχλωρο-αιθανιο (DDT) παραμένει αμετάβλητη.

Η Επιτροπή δεν κίνησε διαδικασίες για την εναρμόνιση των επιτρεπόμενων ορίων στα κράτη μέλη.

Το Αξιότιμο Μέλος και η Γραμματεία του Κοινοβουλίου θα λάβουν απέυθείας λεπτομερή γενική έκθεση (για κάθε κράτος μέλος), βασισμένη σε πρόσφατα στοιχεία από τα κράτη μέλη.

(1) ΕΕ C 217, 17.7.1997, σελ. 170.

(2) ΕΕ C 45, 10.2.1998, σελ. 9.
ΓΡΑΠΤΗ ΕΡΩΤΗΣΗ E-1543/98

υποβολή: Roberta Angelilli (NI) προς την Επιτροπή

(19 Μαΐου 1998)

Θέμα: Μόλυνση και έλλειψη ασφάλειας στο μετρό της Ρώμης

Μετά την πρόσφατη επιθεώρηση που πραγματοποίησαν η ερωτώσα και άλλοι ιταλοί πολιτικοί, στο σταθμό της γραμμής "Α" του μετρό της Ρώμης, διαπιστώθηκαν σοβαρές παραλείψεις και ελλείψεις σε θέματα ασφάλειας και υγιεινής.

Συγκεκριμένα, φαίνεται ότι η εταιρεία Cotral, που έχει την ευθύνη διαχείρισης της γραμμής μερίμνησε για την "εξυγίανση" από την παρουσία αμιάντου, 10 μόνο σιδηροδρομικών οχημάτων σε σύνολο 70, εκθέτοντας τόσο τους χρήστες όσο και τους εργαζόμενους σε κίνδυνο μόλυνσης που επιτείνεται από τις ακατάλληλες εγκαταστάσεις εξαερισμού. Η υποψία μόλυνσης από αμίαντο φαίνεται να ενισχύεται και από τη χορήγηση, εκ μέρους της εταιρείας στους εργαζόμενους του τομέα εργατών, μηνιαίας αποζημίωσης οριζόμενης ως "αποζημίωσης αμιάντου" (συνδικαλιστική σύμβαση της 4/9/95).

Στη διαδρομή της γραμμής "Α", διαπιστώθηκε επίσης υψηλή θερμοκρασία και, κατά τις ώρες αιχμής, παρουσία αριθμού επιβατών πολύ μεγαλύτερου από τη μεταφορική ικανότητα των σιδηροδρομικών οχημάτων.

Επιπλέον, δεν υπάρχουν αποτελεσματικά συστήματα ασφαλείας για την αντιμετώπιση έκτακτων καταστάσεων, εφόσον η ανεπάρκεια κατάλληλων συστημάτων ασφαλείας οφείλεται και στην ύπαρξη πλήθους αρχιτεκτονικών εμποδίων.

Υπό το φως των οδηγιών 83/477/ΕΟΚ(1), 91/382/ΕΟΚ(2) και 90/394/ΕΟΚ(3) που έχουν ενσωματωθεί στο ιταλικό δίκαιο, δεν θεωρεί η Επιτροπή ότι είναι σκόπιμο να παρέμβει προς τις ιταλικές αρχές για να ζητήσει την τήρηση των ανωτέρω οδηγιών και των σχετικών νόμων;

Απάντηση του κ. Flynn εξ ονόματος της Επιτροπής

(4 Αυγούστου 1998)

Οι οδηγίες που αναφέρει ο κ. βουλευτής έχουν εφαρμοστεί στην Ιταλία.

Οι πληροφορίες που διαβίβασε ο κ. βουλευτής δεν επιτρέπουν στην Επιτροπή να συμπεράνει ότι οι ιταλικές αρχές απέτυχαν στις υποχρεώσεις τους να υλοποιήσουν κατάλληλους μηχανισμούς επιβολής στο μετρό στη Ρώμη.

Ωστόσο η Επιτροπή με ευχαρίστηση θα λάβει και θα εξετάσει παραπέρα πληροφορίες που θα μπορέσει να διαβιβάσει ο κ. βουλευτής.

(1) ΕΕ L 263, 24.9.1983, σελ. 25.

(2) ΕΕ L 206, 29.7.1991, σελ. 16.

(3) ΕΕ L 196, 26.7.1990, σελ. 1.